INFORMATĪVAIS ZIŅOJUMS

**„Par Kultūras ministrijas padotībā esošās Rīgas Dizaina un mākslas vidusskolas radītajiem zaudējumiem valsts budžetā”**

Vides aizsardzības un reģionālās attīstības ministrija (turpmāk - VARAM) atbilstoši Ministru kabineta 2012.gada 13.novembra protokola Nr.64 42.§ 5.punktam ir sagatavojusi informatīvo ziņojumu par „Par Kultūras ministrijas padotībā esošās Rīgas Dizaina un mākslas vidusskolas radītajiem zaudējumiem valsts budžetā” (turpmāk - informatīvais ziņojums).

VARAM ņemot vērā līguma par projekta īstenošanu, kas noslēgts ar VARAM un finansējuma saņēmēju un nozares ministriju, Vispārīgo noteikumu 7.2.punktu 2012.gada 13.novembrī iesniedza informatīvo ziņojumu par „Klimata pārmaiņu finanšu instrumenta finansēto valsts profesionālo izglītības iestāžu un augstāko izglītības iestāžu projektu finansējuma norakstīšana pēc projekta izbeigšanas un neatbilstoši veikto izdevumu atgūšanas”.

Īsi pirms informatīvā ziņojuma par „Klimata pārmaiņu finanšu instrumenta finansēto valsts profesionālo izglītības iestāžu un augstāko izglītības iestāžu projektu finansējuma norakstīšana pēc projekta izbeigšanas un neatbilstoši veikto izdevumu atgūšanas” izskatīšanas Ministru kabinetā Kultūras ministrija iesniedza informāciju, ka darbus ir iespējams pabeigt un projekta mērķi ir iespējams sasniegt, ja tai vēl tiek dots laiks.

2012.gada 13.novembra sēdē tika pielemts, ka Kultūras ministrijai līdz 2012.gada 20.decembrim ir jāiesniedz Vides aizsardzības un reģionālās attīstības ministrijā projekta „Energoefektivitātes paaugstināšana Rīgas Dizaina un mākslas vidusskolas dienesta viesnīcas ēkā” noslēguma dokumentāciju, sertificēta būvinženiera atzinumu par veikto darbu kvalitāti un aprēķinu par projekta mērķu sasniegšanu.

Minētais dokuments no Rīgas dizaina un mākslas vidusskolas tika saņemts 2012.gada 27.decembrī ar 2012.gada 20.decembra vēstuli Nr.159/1-16.

SIA „Vides investīciju fonds” (turpmāk - Fonds) eksperts ir izvērtējis, Rīgas dizaina un mākslas vidusskolas iesniegtos dokumentus:

1. ēkas fasādes vienkāršotās renovācijas kartes III.daļa;
2. apliecinājumu par būves gatavību ekspluatācijā;
3. konstatēto trūkumu novēršanas plānu;
4. atzinumu par veikto darbu kvalitāti un aprēķinu par projekta mērķu sasniegšanu;
5. norobežojošo konstrukciju termogrāfiskos apsekojumus;

un **secinājis, ka iepriekš pārbaudē atklātie defekti ir novērsti** un sertificētu speciālistu sagatavotie **materiāli apliecina, ka ēkas energoefektivitāte tiks sasniegta** (Sk. Pielikumu Nr.1.).

Fonds ar 2013.gada 25.februāra vēstuli Nr.8-1/1751 par projekta līguma Nr.KPFI-5/42 noslēguma pārskatu Nr.7 un noslēguma maksājuma pieprasījumu apstiprināja noslēguma maksājuma pieprasījumu un noslēguma pārskatu.

Vienlaicīgi sniedzam informāciju par Fondā iesniegtajiem pēdējiem rēķiniem un izmaksu attiecināmību:

Rīgas dizaina un mākslas vidusskola iesniedza Fondā sekojošus rēķinus:

1. 2012.gada 31.maija rēķinu Nr.26 no SIA „Komunikācijas RVH” par summu 1 079,00 LVL;
2. 2012.gada 6.jūnija rēķinu Nr.1 no SIA „„JR Elements” arhitektūras risinājumi” par summu 756,25 LVL;
3. 2012.gada 24.oktobra rēķins Nr.107/10 no SIA „CMB” par summu 1 694,00 LVL;
4. 2012.gada 25.oktobra kredītrēķinu Nr.212062/1 no A/S „LX Grupa” par summu 13 191,69 LVL (2012.gada augustā veikto ventilācijas darbu kredītrēķins – tiek atsaukts izpildes akts Nr.4 un rēķins);
5. 2012.gada 25.oktobra rēķinu Nr.212062/2012 no A/S „LX Grupa” par summu 5 839,73 LVL (2012.gada augustā veikto ventilācijas darbu koriģētais izpildes akts Nr.4 un rēķins atbilstoši faktiskajai izpildei);
6. 2012.gada 25.oktobra rēķinu Nr.212083 no A/S „LX Grupa” par summu 28 911,32 LVL (2012.gada maijā veikto darbu akts Nr.3-1 un rēķins);
7. 2012.gada 28.decembra rēķinu Nr.212132 no A/S „LX Grupa” par summu 33 477,55 LVL (2012.gada novembrī veikto darbu akts Nr.6 un rēķins).

Saskaņā ar Ministru kabineta 2010.gada 5.maija noteikumu Nr.417 „Klimata pārmaiņu finanšu instrumenta finansēto projektu atklāta konkursa „Kompleksi risinājumi siltumnīcefekta gāzu emisiju samazināšanai valsts un pašvaldību profesionālās izglītības iestāžu ēkās” nolikums” 17.punktu **izmaksas uzskatāmas par attiecināmām, ja tās ir radušās ne vēlāk kā līdz projekta īstenošanas termiņa beigām un ir norādītas projekta iesniedzēja grāmatvedības uzskaitē, ir identificējamas, nodalītas no pārējām izmaksām, pārbaudāmas**, kā arī apliecinātas ar attiecīgiem attaisnojuma dokumentu oriģināliem vai dokumentu oriģinālu atvasinājumiem, kuri izgatavoti atbilstoši lietvedību regulējošajos normatīvajos aktos noteiktajām dokumentu izstrādes un noformēšanas prasībām.

Saskaņā ar Ministru kabineta 2009.12.15. noteikumu Nr.1486 „Kārtība, kādā budžeta iestādes kārto grāmatvedības uzskaiti” 170.punktu, ieņēmumus un izdevumus budžeta iestāde uzskaita pēc uzkrāšanas principa, ieņēmumus un izdevumus atzīstot periodā, kad tie radušies, neatkarīgi no naudas saņemšanas vai samaksas, savukārt atbilstoši šo noteikumu 174.punktam budžeta iestādes grāmatvedībā uzskaita izdevumus, klasificējot tos pēc ekonomiskās būtības, dienā, kad budžeta iestāde saņem rēķinu par pakalpojumiem vai cita veida darījumiem, kas nosaka izdevumu rašanos.

Līdz ar to, saskaņā ar budžeta iestādes grāmatvedības kārtošanu reglamentējošajiem normatīvajiem aktiem, izdevumu rašanās periodu nosaka rēķina saņemšanas brīdis, nevis brīdis, kad pakalpojuma sniegšanu vai cita darījuma veikšanu apliecina cita veida dokuments, piemēram, pieņemšanas nodošanas akts, pamatojoties uz kuru izmaksas grāmatvedībā netiek uzskaitītas.

Papildus norādām, ka AS „LX Grupa” 2012.gada 25.oktobra un 2012.gada 28.decembra izrakstītie rēķini par 2012.gada maijā, augustā un novembrī sniegtajiem pakalpojumiem ir pretrunā ar 2012.gada 29.novembra likuma „Pievienotās vērtības nodokļa likums” 131.panta pirmo daļu, kas nosaka, ka reģistrēts nodokļa maksātājs izraksta nodokļa rēķinu par veikto darījumu ne vēlāk kā piecpadsmitajā dienā no darījuma brīža vai avansa maksājuma saņemšanas brīža.

Ņemot vērā iepriekš minēto, izdevumi saskaņā ar SIA „CMB” 2012.gada 24.oktobra rēķinu Nr.107/10, AS „LX Grupa” 2012.gada 25.oktobra rēķinu Nr.212062/2012, AS „LX Grupa” 2012.gada 25.oktobra rēķinu Nr.212083 un AS „LX Grupa” 2012.gada 28.oktobra rēķinu Nr.212132 nevar tikt atzīti par izdevumiem, kas Rīgas dizaina un mākslas vidusskolai ir radušies līdz 2012.gada 1.septembrim (t.i., līdz projekta īstenošanas beigām), un ir uzskatāmi par neattiecināmiem, jo nav radušies attiecināmības periodā (radušies pēc projekta īstenošanas beigu datuma).

Par attiecināmiem izdevumiem ir atzīstami izdevumi saskaņā ar SIA „Komunikācijas RVH” 2012.gada 31.maija rēķinu Nr.26 par summu 1 079,00 LVL un SIA „„JR Elements” arhitektūras risinājumi” 2012.gada 6.jūnija rēķinu Nr.1 par summu 756,25 LVL.

Savukārt ar A/S „LX Grupa” 2012.gada 25.oktobra kredītrēķinu Nr.212062/1 tiek atsaukti iepriekš apstiprinātie attiecināmi izdevumi – 13 191,69 LVL apmērā.

Ņemot vērā iepriekš minēto, attiecināmo izmaksu summu veido 1 079,00 LVL (t.sk. Klimata pārmaiņu finanšu instruments (turpmāk – KPFI) – 917,15 LVL) + 756,25 LVL (t.sk. KPFI – 642,81 LVL) – 13191,69 LVL (t.sk. KPFI – 11 212,94 LVL) = – 11 356,44 LVL, no kuras 9 652,98 LVL ir saņemtā KPFI finansējuma daļa. Līdz ar to Rīgas dizaina un mākslas vidusskola neatbilstoši ir veikusi izdevumus 9 652,98 latu apmērā.

Atbilstoši līgumam par projekta „Energoefektivitātes paaugstināšana Rīgas Dizaina un mākslas vidusskolas dienesta viesnīcas ēkā” īstenošanu Nr.KPFI-5/42 Speciālo noteikumu 4.punktam, sākotnējās Projekta kopējās izmaksas un attiecināmās izmaksas ir 500 337,00 LVL, ko veido KPFI līdzekļi 425 286,45 LVL un valsts budžeta līdzfinansējums LVL 75 050,55 apmērā.

Apkopojot visu augstāk minēto, Rīgas dizaina un mākslas vidusskolai:

1. jāveic SIA „CMB” 2012.gada 24.oktobra rēķina Nr.107/10 par summu 1 694,00 LVL, AS „LX Grupa” 2012.gada 25.oktobra rēķina Nr.212062/2012 par summu 5 839,73 LVL, AS „LX Grupa” 2012.gada 25.oktobra rēķina Nr.212083 par summu 28 911,32 LVL, AS „LX Grupa” 2012.gada 28.oktobra rēķina par summu 33 477,55 LVL, kā arī visu citu projekta ietvaros piestādīto, bet Fondā neiesniegto rēķinu (ja attiecināms) apmaksa no saviem finanšu līdzekļiem.
2. veicot 2.punktā minēto rēķinu apmaksu, Rīgas dizaina un mākslas vidusskolai jāizvērtē līgumsodu piemērošana par termiņu kavēšanu atbilstoši izpildes līgumu nosacījumiem.

Projekta kopējās attiecināmās izmaksas pēc projekta realizācijas ir 379 687,32 LVL (t.sk. KPFI finansējums – 322 734,22 LVL).

Rīgas dizaina un mākslas vidusskolai, ņemot vērā to, ka projekts netika ieviests laikus, un ietaupījumu, kas radās pēc iepirkuma noslēgšanas, projektā ir izveidojies KPFI finansējuma ietaupījums 102 552,23 LVL apmērā.

Pielikumā:

1. Jāņa Smiltāna 14.01.2013. atzinums par energoauditora atzinumu uz 1 lp.

Vides aizsardzības un reģionālās attīstības ministrs E.Sprūdžs

23.04.2013. 17:02

Līga Bernāne

Tālr. 66016748

e-pasts: liga.bernane@varam.gov.lv